CELEX: 32016D0321
Language: ro
Date: 2016-03-03 00:00:00
Title: Decizia de punere în aplicare (UE) 2016/321 a Comisiei din 3 martie 2016 de modificare a domeniului geografic de aplicare al autorizației de cultivare a porumbului modificat genetic (Zea mays L.) MON 810 (MON-ØØ81Ø-6) [notificată cu numărul C(2016) 1231] (Text cu relevanță pentru SEE)

5.3.2016   
            
            
               RO
            
            
               Jurnalul Oficial al Uniunii Europene
            
            
               L 60/90
            
         DECIZIA DE PUNERE ÎN APLICARE (UE) 2016/321 A COMISIEI
   din 3 martie 2016
   de modificare a domeniului geografic de aplicare al autorizației de cultivare a porumbului modificat genetic (Zea mays L.) MON 810 (MON-ØØ81Ø-6)
   
      
         [notificată cu numărul C(2016) 1231]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/18/CE din 12 martie 2001 a Parlamentului European și a Consiliului privind diseminarea deliberată în mediu a organismelor modificate genetic și de abrogare a Directivei 90/220/CEE (1), în special articolul 26c alineatul (3),
   întrucât:
   
               (1)
            
            
               Cultivarea porumbului modificat genetic MON 810 a fost autorizată inițial în temeiul Directivei 90/220/CEE a Consiliului (2) prin Decizia 98/294/CE a Comisiei (3). La 3 august 1998, Franța a acordat Monsanto Europe SA (denumită în continuare „Monsanto”) aprobarea pentru introducerea pe piață a produselor din porumb MON 810.
            
         
               (2)
            
            
               În iulie 2004, Monsanto a notificat semințele de porumb MON 810 pentru cultivare ca „produse existente” în temeiul dispozițiilor tranzitorii prevăzute la articolul 20 alineatul (1) litera (a) din Regulamentul (CE) nr. 1829/2003 al Parlamentului European și al Consiliului (4). În consecință, ele pot continua să fie introduse pe piață în conformitate cu regimul „produselor existente” în conformitate cu Regulamentul (CE) nr. 1829/2003.
            
         
               (3)
            
            
               În aprilie 2007, Monsanto a depus o cerere de reînnoire a autorizației de cultivare a porumbului MON 810 în conformitate cu articolul 23 din Regulamentul (CE) nr. 1829/2003. În conformitate cu articolul 23 alineatul (4) din regulamentul menționat, perioada de autorizare se prelungește automat până la luarea unei decizii privind reînnoirea sa.
            
         
               (4)
            
            
               Directiva (UE) 2015/412 a Parlamentului European și a Consiliului (5) introduce posibilitatea unui stat membru de a solicita modificarea domeniului geografic de aplicare al unei autorizații de cultivare acordate, astfel încât întreg teritoriul respectivului stat membru sau o parte din acesta să fie exclusă de la cultivare. Astfel de cereri trebuie prezentate între 2 aprilie 2015 și 3 octombrie 2015.
            
         
               (5)
            
            
               Nouăsprezece state membre au solicitat, în conformitate cu articolul 26c din Directiva 2001/18/CE, interzicerea cultivării porumbului MON 810 pe întreg teritoriul lor sau pe o parte din acesta. Aceste cereri au fost primite de Comisie înainte de 3 octombrie 2015: la 3 iulie 2015 din partea Letoniei; la 27 iulie 2015 din partea Greciei; la 15 septembrie 2015 din partea Franței; la 17 septembrie 2015 din partea Croației; la 18 septembrie 2015 din partea Austriei; la 21 septembrie 2015 din partea Ungariei; la 23 septembrie 2015 din partea Țărilor de Jos și a Belgiei; la 24 septembrie 2015 din partea Poloniei; la 25 septembrie 2015 din partea Lituaniei și a Regatului Unit; la 30 septembrie 2015 din partea Bulgariei, Germaniei și Ciprului; la 1 octombrie 2015 din partea Danemarcei și a Italiei; și la 2 octombrie 2015 din partea Luxemburgului, Maltei și Sloveniei.
            
         
               (6)
            
            
               Toate cererile primite de Comisie vizează întregul teritoriu al statelor membre în cauză, cu excepția Belgiei, care a transmis o cerere care vizează numai teritoriul Valoniei, și a Regatului Unit, care a transmis o cerere care vizează numai teritoriul Irlandei de Nord, al Scoției și al Țării Galilor. Cererea Germaniei nu include cultivarea în scopuri de cercetare.
            
         
               (7)
            
            
               Comisia a prezentat Monsanto toate cererile statelor membre menționate. Monsanto nu s-a opus acestor cereri în termenul de treizeci de zile acordat prin articolul 26c alineatul (3) din Directiva 2001/18/CE și, prin urmare, nu a confirmat domeniul geografic de aplicare al autorizației de cultivare a porumbului MON 810. În conformitate cu articolul 26c alineatul (3) din directiva menționată, domeniul geografic de aplicare al autorizației acordate pentru semințele de porumb MON 810 pentru cultivare ar trebui, prin urmare, să fie ajustat în conformitate cu cererile statelor membre în cauză, fără aplicarea procedurii menționate la articolul 35 alineatul (2) din Regulamentul (CE) nr. 1829/2003.
            
         
               (8)
            
            
               Prezenta decizie nu aduce atingere deciziilor care urmează să fie luate privind reînnoirea autorizației în conformitate cu articolul 23 din Regulamentul (CE) nr. 1829/2003.
            
         
               (9)
            
            
               Toate informațiile relevante privind autorizarea porumbului MON 810 ar trebui să fie introduse în registrul comunitar al produselor alimentare și furajelor modificate genetic, astfel cum se prevede în Regulamentul (CE) nr. 1829/2003, iar statele membre vor fi informate cu privire la această decizie,
            
         ADOPTĂ PREZENTA DECIZIE:
   Articolul 1
   Cultivarea porumbului modificat genetic (Zea mays L.) MON 810 se interzice pe teritoriile enumerate în anexa la prezenta decizie.
   Articolul 2
   Informațiile din prezenta decizie se introduc în registrul comunitar al produselor alimentare și furajelor modificate genetic menționat la articolul 28 din Regulamentul (CE) nr. 1829/2003.
   Articolul 3
   Prezenta decizie se adresează Monsanto Europe SA, Avenue de Tervuren, 270-272, 1150 Bruxelles, Belgia.
   
      Adoptată la Bruxelles, 3 martie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 106, 17.4.2001, p. 1.
   
      (2)  Directiva 90/220/CEE a Consiliului din 23 aprilie 1990 privind diseminarea deliberată în mediu a organismelor modificate genetic (JO L 117, 8.5.1990, p. 15).
   
      (3)  Decizia 98/294/CE Comisiei din 22 aprilie 1998 privind introducerea pe piață a porumbului modificat genetic (Lat. Zea mays linia MON 810), conform Directivei 90/220/CEE a Consiliului (JO L 131, 5.5.1998, p. 32).
   
      (4)  Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (JO L 268, 18.10.2003, p. 1).
   
      (5)  Directiva (UE) 2015/412 a Parlamentului European și a Consiliului din 11 martie 2015 de modificare a Directivei 2001/18/CE în ceea ce privește posibilitatea statelor membre de a restricționa sau de a interzice cultivarea organismelor modificate genetic (OMG) pe teritoriul lor (JO L 68, 13.3.2015, p. 1).
   
      ANEXĂ
      
         TERITORIILE ÎN CARE CULTIVAREA PORUMBULUI MON 810 ESTE INTERZISĂ
      
      
                  1.
               
               
                  Valonia (Belgia);
               
            
                  2.
               
               
                  Bulgaria;
               
            
                  3.
               
               
                  Danemarca;
               
            
                  4.
               
               
                  Germania (exceptând scopurile de cercetare);
               
            
                  5.
               
               
                  Grecia;
               
            
                  6.
               
               
                  Franța;
               
            
                  7.
               
               
                  Croația;
               
            
                  8.
               
               
                  Italia;
               
            
                  9.
               
               
                  Cipru;
               
            
                  10.
               
               
                  Letonia;
               
            
                  11.
               
               
                  Lituania;
               
            
                  12.
               
               
                  Luxemburg;
               
            
                  13.
               
               
                  Ungaria;
               
            
                  14.
               
               
                  Malta;
               
            
                  15.
               
               
                  Țările de Jos;
               
            
                  16.
               
               
                  Austria;
               
            
                  17.
               
               
                  Polonia;
               
            
                  18.
               
               
                  Slovenia;
               
            
                  19.
               
               
                  Irlanda de Nord (Regatul Unit);
               
            
                  20.
               
               
                  Scoția (Regatul Unit);
               
            
                  21.
               
               
                  Țara Galilor (Regatul Unit).